CELEX: 32019R1290
Language: lt
Date: 2019-07-31 00:00:00
Title: 2019 m. liepos 31 d. Komisijos įgyvendinimo reglamentas (ES) 2019/1290, kuriuo dėl 6-fitazės, gaunamos iš Aspergillus niger (DSM 25770), preparato, naudojamo kaip mėsinių viščiukų ar dedeklinių vištaičių pašarų priedo (leidimo turėtojas – BASF SE), mažiausio kiekio iš dalies keičiamas Įgyvendinimo reglamentas (ES) 2018/338 (Tekstas svarbus EEE.)

1.8.2019   
               
               
                  LT
               
               
                  Europos Sąjungos oficialusis leidinys
               
               
                  L 203/6
               
            
         KOMISIJOS ĮGYVENDINIMO REGLAMENTAS (ES) 2019/1290
         2019 m. liepos 31 d.
         kuriuo dėl 6-fitazės, gaunamos iš Aspergillus niger (DSM 25770), preparato, naudojamo kaip mėsinių viščiukų ar dedeklinių vištaičių pašarų priedo (leidimo turėtojas – BASF SE), mažiausio kiekio iš dalies keičiamas Įgyvendinimo reglamentas (ES) 2018/338
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 13 straipsnio 3 dalį,
         kadangi:
         
                     (1)
                  
                  
                     Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka;
                  
               
                     (2)
                  
                  
                     Komisijos įgyvendinimo reglamentu (ES) 2018/338 (2) leista dešimt metų naudoti 6-fitazės, gaunamos iš Aspergillus niger (DSM 25770), preparatą kaip mėsinių viščiukų ar dedeklinių vištaičių pašarų priedą;
                  
               
                     (3)
                  
                  
                     po to leidimo turėtojas pasiūlė pakeisti leidimo naudoti šį preparatą sąlygas, sumažinant jo mažiausią kiekį nuo 750 iki 125 FTU/kg pašarų. Kartu su prašymu buvo pateikti atitinkami jį pagrindžiantys duomenys. Komisija šį prašymą perdavė Europos maisto saugos tarnybai (toliau – Tarnyba);
                  
               
                     (4)
                  
                  
                     Tarnyba 2019 m. sausio 23 d. nuomonėje (3) padarė išvadą, kad siūlomomis naujomis naudojimo sąlygomis 6-fitazės, gaunamos iš Aspergillus niger (DSM 25770), preparatas gali būti veiksmingas naudojant jį prašyme nurodyta mažiausia doze, t. y. 125 FTU/kg pašarų, mėsiniams viščiukams ir kad ši išvada taip pat gali būti taikoma dedeklinėms vištaitėms ir (arba) veislei auginamiems viščiukams. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, patvirtinama pašarų priedų pašaruose analizės metodų taikymo ataskaita, kurią pateikė Reglamentu (EB) Nr. 1831/2003 įsteigta etaloninė laboratorija;
                  
               
                     (5)
                  
                  
                     6-fitazės, gautos iš Aspergillus niger (DSM 25770), preparato vertinimas rodo, kad Reglamento (EB) Nr. 1831/2003 5 straipsnyje numatytos leidimų suteikimo sąlygos yra įvykdytos. Taigi, kaip nurodyta šio reglamento priede, turėtų būti išduotas leidimas naudoti minėtą preparatą;
                  
               
                     (6)
                  
                  
                     todėl Įgyvendinimo reglamentas (ES) 2018/338 turėtų būti atitinkamai iš dalies pakeistas;
                  
               
                     (7)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2018/338 priede, skiltyje „Mažiausias kiekis“, mėsiniams viščiukams ir dedeklinėms vištaitėms skirtoje eilutėje, „750 FTU“ pakeičiama į „125 FTU“.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. liepos 31 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 268, 2003 10 18, p. 29.
         
         
            (2)  2018 m. kovo 7 d. Komisijos įgyvendinimo reglamentas (ES) 2018/338 dėl leidimo naudoti 6-fitazės, gautos iš Aspergillus niger (DSM 25770), preparatą kaip mėsinių viščiukų, dedeklinių vištaičių, penimųjų kiaulių, paršavedžių, retesnių rūšių penimųjų arba reprodukcinių kiaulių, mėsinių kalakutų, veislei auginamų kalakutų, visų kitų rūšių paukščių (išskyrus dedekles) ir nujunkytų paršelių pašaro priedą (leidimo turėtojas – BASF SE) (OL L 65, 2018 3 8, p. 17).
         
            (3)  EFSA Journal 2019; 17(2):5607.